Prijmite pozvanie na objavnú cestu za poznaním vlastného tela nielen
z anatomického, ale najmä z estetického hľadiska. Poďte obdivovať jeho
krásu, počúvať jeho rytmus, túžby, a najmä objavovať tajomstvo
sexuality, ktorá podmieňuje celý náš život. Autor vám chce pomôcť
rozlúštiť, čo hovorí naša tvár, oči, ruky – "slová bez hlasu",
ktoré často prenášajú jasné sexuálne posolstvá. Niet pochýb, že táto
kniha by nemala chýbať v rukách adolescentov ani ich vychovávateľov.
"Teraz skúsme myšlienky, ktoré sme tu i tam nadhodili, zhrnúť do
niekoľkých bodov, ktoré by mohli pomôcť našej pamäti.
1. Muž a žena nie sú doplnkoví, ale vzájomní. Doplnkové je to, čo
chýba jednej časti, aby bolo možné vytvoriť jednotu, a nadobudnúť tak
plný význam. Kľúč je doplnkový k zámke, pretože zámka bez kľúča je
nanič.
Vzájomné je to, čo má vlastnú autonómiu aj vtedy, keď je samo, vyššiu
hodnotu však nadobúda v konfrontácii s druhým. Múr je skutočnosťou,
ktorá je sama osebe úplná. Druhý múr, postavený pred tým prvým, je
takisto sám osebe skutočnosťou. No teraz nad dvoma múrmi možno postaviť aj
strechu. Muž je skutočnosťou, ktorá je sama osebe kompletná, je obrazom
Boha. Žena je tiež kompletnou skutočnosťou, je obrazom Boha. Vo vzájomnej
konfrontácii a spolupráci muž a žena umocňujú svoju hodnotu až do takej
miery, že sa v konečnom stretnutí stávajú jedným telom, schopným
darovať život ako Boh.
To znamená, že každá myšlienka nadradenosti a podradenosti jedného
pohlavia v porovnaní s druhým je hlúpa a nesprávna. Najdôležitejšie je
vyvíjať sa ako osoba, učiť sa, byť slobodný, inteligentný, schopný
milovať, byť si vedomý toho, že som cennejší než všetko, čo možno
vlastniť. To je prvý záväzok mužov a žien. Nemožno stráviť život
hľadaním manžela či manželky! Ak sa takí dvaja stretnú, dajú život
pekne úbohému páru – dva potácajúce sa múry, neschopné udržať
strechu.
Vzájomnosť znamená, že žena môže robiť všetko to, čo muž, okrem otca.
A muž môže robiť všetko to, čo žena, okrem matky. Dôležité je, aby
obaja robili "všetko", ale podľa vlastnej hlbokej prirodzenosti a
neopičili sa po tom druhom."